作者:陸龜蒙
標題:秋日遣懷十六韻寄道侶
內容:盡日臨風坐，雄詞妙略兼。共知時世薄，甯恨歲華淹。且把靈方試，休憑吉夢佔。夜然燒汞火，朝煉洗金鹽。有路求真隱，無媒舉孝廉。自然成嘯傲，不是學沉潛。水恨同心隔，霜愁兩鬢沾。鶴屏憐掩扇，烏帽愛垂簷。雅調宜觀樂，清才稱典簽。冠俯玄發少，書健紫毫尖。故疾因秋召，塵容畏日黔。壯圖須行行，儒服謾襜襜。片石聊當枕，橫煙欲代簾。蠹根延穴蟻，疏葉漏庭蟾。藥鼎高低鑄，雲庵早晚苫。胡麻如重寄，從誚我無厭。